PostNord er i dag en bleg afglans af, hvad det danske postvæsen var en gang. Ikke blot er priserne helt urimelige og blandt verdens dyreste. Udbringningstid og service er på et niveau, hvor man må overveje, om det er en parodi, man er med i, og hele udliciteringen til Føtex samt automatiseringen til pakkebokse er en realiseret mareridtsversion af fremtiden.

Først blev det mere end dobbelt så dyrt at sende post. Så blev det endnu dyrere, og man vedtog at bringe leveringstiden op over, hvor lang tid det tog med hestevogn i midt 1800-tallet! Op til syv dage for et almindeligt brev! Og man betaler tæt på 80 kr., hvis man ønsker et brev leveret dagen efter. Dernæst lukkede man de fleste posthuse.

På de få posthuse der er tilbage, har man nu annonceret, at man snart ikke kan købe frankering længere. På mit posthus henvises til vinhandelen rundt om hjørnet. Så kan jeg altså hente pakke i Føtex og købe frimærker hos vinhandleren. Hvad med bare at samle disse ydelser ét sted, f.eks. på et, nåh ja, posthus?

Da jeg havde vænnet mig til at hente mine pakker på første sal i en Føtex midt på Vesterbrogade, mødte jeg en dag forgæves op. Uden videre var adressen på mine pakke-sedler ændret til en anden Føtex et kvarter væk på cykel. Da jeg havde hentet et par pakke i den nye Føtex, stod jeg en dag forgæves dér, fordi en pakke nu var lagt til afhentning i min gamle Føtex. Nogle måneder efter smed PostNord en tredje Føtex ind i puljen, og i sidste uge tilføjede man så en fjerde Føtex, så langt væk som på Fisketorvet.

I denne uge har jeg haft fire pakker liggende til afhentning fire forskellige steder med op til et par kilometer mellem hvert sted: Én i hver Føtex?! Hvorfor er det svært bare at lægge mine pakker til afhentning ét sted? Hvorfor går man bevidst efter at provokere kunderne og give dem en service, som end ikke de mest korrupte kroge af det sydlige Italien ville genkende?

Ikke nok med det: Da jeg ville hente en af pakkerne i sidste uge, var den ikke kommet frem hos den Føtex, jeg havde fået at vide, den lå hos. Jeg blev bedt om at vende tilbage et par dage senere, hvad jeg gjorde. Men pakken var der stadig ikke. Nu blev jeg bedt om selv at ringe til PostNord kundeservice, som dog havde lukket på det pågældende tidspunkt, så jeg måtte for anden gang tage hjem med uforrettet sag og en spildt halv time i bagagen og dagen efter sidde i telefonkø i 20 minutter for at efterlyse den forsvundne forsendelse, som jeg nu afventer en tilbagemelding omkring. I værste fald er den væk - så ved jeg endnu ikke, hvad mine muligheder er. I bedste fald dukker den op og kan hentes hos én af de fire Føtex-butikker, jeg brugte 45 minutter på cykel på at komme rundt i i går.

Jeg er så rasende, at jeg kunne springe i luften. Jeg føler mig kuet, ydmyget, spyttet på og dårligt behandlet, og jeg forstår virkelig ikke, hvorfor den danske stat fra start ikke bare har besluttet, at vi er nødt til at have et postvæsen, der fungerer som del af den infrastruktur, man i et civiliseret samfund må kunne forvente. 

Hvis PostNord fortsætter sådan her, ender de med at måtte lukke helt. De kan ikke henvise os borgere til at cykle hele storbyer rundt for at hente fire pakker på fire posthuse, smide den ene pakke væk undervejs, hyre unge Føtex-ansatte til at sige, at de desværre ikke kan hjælpe, fordi de godt nok står med pakkeudleveringen, men slet ikke arbejder for posten og derpå spise os af med lange ventetider på telefonen, som i øvrigt ikke giver hverken svar eller løsninger, når man så endelig er kommet igennem.

PostNord er den værste nedtur i service og ydelse, jeg nogensinde har været vidne til, og det siger ikke så lidt. Jeg savner min barndoms posthus. Jeg savne det stabile, pålidelige postvæsen, som jeg kunne komme i kontakt med, og som uden at ruinere mig eller ydmyge mig eller være åbenlyst ligeglad med mig formåede at bringe mine forsendelser fra ét punkt til et andet. 

Ind imellem tænker jeg fortsat, om det bare er mig, der er med i skjult kamera?

Og ved I hvad, det bedste er? Det var PostNord selv, der sendte mig en mail om, at de gerne ville bede mig bruge tid på at anmelde deres seneste ydelse her på Trustpilot.

Kære PostNord! Måske skal I vente med at tigge jeres kunder om at bruge endnu mere tid på jer i form af en anmeldelse, indtil I har fået bare en lillebitte smule styr på jeres kerneydelser?